S-a stabilit cu cine va juca Halep primul meci de după procesul la TAS: Paula Badosa. Dacă o va învinge pe spaniolă, va juca apoi cu Sabalenka
Simona Halep o va înfrunta pe spaniola Paula Badosa, locul 73 WTA, în primul tur al Miami Open, conform tragerii la sorţi care a avut duminică. Turneul de la Miami, de categorie WTA 1000, este primul pentru Halep după ce românca a absentat din circuit din august 2022.
Halep şi Badosa au mai fost adversare de două ori, la Wimbledon şi la Madrid, în 2022. În ambele meciuri s-a impus românca.
Dacă va trece de Badosa, Simona Halep o va întâlni apoi pe belarusa Arina Sabalenka, locul 2 WTA, care joacă direct în turul doi.
Tribunalul de Arbitraj Sportiv a anunţat, săptămâna trecută, reducerea suspendării Simonei Halep de la patru ani la nouă luni. Conform TAS, perioada de suspendare a româncei a expirat la 6 iulie 2023, adică în urmă cu aproximativ opt luni. Însă abia acum fostul lider WTA poate reveni în competiţii.
În primul tur al turneului de la Miami, Jaqueline Cristian se va întâlni cu Diane Parry (Franța), Ana Bogdan o va înfrunta pe Katerina Siniakova.
Sorana Cîrstea este calificată direct în turul secund.
Sursă știre: News.ro
Sursă foto: Imago